b'\n_START_ARTICLE_\nRakitna\n_START_SECTION_\nGeografija\n_START_PARAGRAPH_\nRakitna deloma le\xc5\xbei na plitvem kra\xc5\xa1kem polju in deloma na valoviti dolomitni planoti v nadmorski vi\xc5\xa1ini 780 do 820 mnm, in je s tem najvi\xc5\xa1je le\xc5\xbee\xc4\x8de kra\xc5\xa1ko polje v Sloveniji. Kraj obkro\xc5\xbeajo borovi in smrekovi gozdovi. Dolomitno dno polja je mokrotno, po njem te\xc4\x8de potok Rakitni\xc5\xa1\xc4\x8dica, ki ponika v Ponikvah v severnem delu polja. Nekatere izvire Rakitni\xc5\xa1\xc4\x8dice so v povirnem delu zajezili in nastalo je umetno jezero, v bli\xc5\xbeini pa je zrasel zaselek z vikend hi\xc5\xa1ami. Prebivalci se ukvarjajo predvsem z \xc5\xbeivinorejo in gozdarstvom ali pa se vozijo na delo v dolino. V sredi\xc5\xa1\xc4\x8du kraja ob cesti Podpe\xc4\x8d - Cerknica stojijo \xc5\xbeupnijska cerkev sv. Kri\xc5\xbea, trgovina in gostilna, na robu polja pa gru\xc4\x8dasti zaselki. _NEWLINE_Okoli\xc5\xa1 Rakitne ponuja ugodne klimatske pogoje za plju\xc4\x8dne bolnike. V zaselku Bor\xc5\xa1t stoji Mladinsko klimatsko zdravili\xc5\xa1\xc4\x8de. Rakitna je povezana z redno avtobusno linijo Rakitna - Preserje - Notranje Gorice._NEWLINE_Rakitna je izhodi\xc5\xa1\xc4\x8de za naslednje izlete: po pe\xc5\xa1poti mimo bolni\xc5\xa1nice Krvavica v dolino I\xc5\xa1ke (I\xc5\xa1ki Vintgar), po makadamski cesti na vrh Krima (1107 m)._NEWLINE_Zaradi visoke nadmorske vi\xc5\xa1ine in lege v plitvem kra\xc5\xa1kem polju se temperatura na Rakitni pogosto spusti zelo nizko. Zjutraj 15.2.1956 je bilo izmerjeno -34,0 \xc2\xb0C, kar je le 0,5 \xc2\xb0C ve\xc4\x8d od uradnega slovenskega rekorda na Babnem polju, izmerjenega istega dne.\n_START_SECTION_\nZgodovina\n_START_PARAGRAPH_\nV pisnih virih se Rakitna prvi\xc4\x8d omenja leta 1265. Mimo kraja je vodila rimska cesta iz Cerknice \xc4\x8dez Ig v Emono.\n_START_SECTION_\nNOB\n_START_PARAGRAPH_\nPo italijanski ofenzivi na Dolenjskem in Notranjskem je bila v za\xc4\x8detku meseca novembra 1942 na Rakitni organizirana posadka MVAC. Aprila 1943 se je del Tom\xc5\xa1i\xc4\x8deve brigade spopadel s posadko va\xc5\xa1kih stra\xc5\xbe iz bli\xc5\xbenjega zaselka Novaki. Jeseni 1943 pa so se v nem\xc5\xa1ki ofenzivi na obmo\xc4\x8dju Rakitne partizanske enote ve\xc4\x8dkrat spopadle s sovra\xc5\xbenikom.\n_START_SECTION_\nUmetnostni spomeniki\n_START_PARAGRAPH_\nCerkev sv. Kri\xc5\xbea se v starih listinah prvi\xc4\x8d omenja leta 1420. Prvotno je bila to podru\xc5\xbeni\xc4\x8dna cerkev, cerkve iz Cerknice, leta 1766 pa je postala sede\xc5\xbe vikariata, od 1842 pa je \xc5\xbeupnijska cerkev. Letnica 1677 na portalu ka\xc5\xbee na predelave v 17. stoletju, sicer pa je stavba poznobaro\xc4\x8dna pozidana na kri\xc5\xbenem tlorisu; osrednji prostor je obokan s plitvo kupolo, prezbiterij in stranski kapeli pa sta banjasto obokani. Veliki oltar iz \xc4\x8drnega marmorja je bil izdelan konec 17. stoletja.'